
Parlamentul  României

Camera  Deputaţilor

Comisia pentru industrii si servicii




                 Bucureşti, 03.02.2010


                                                                                 Nr.23/418/2009
AVIZ
asupra proiectului de Lege pentru completarea art.42 din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare cu proiectul de Lege pentru completarea art.42 din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional, trimis cu adresa nr.P.L.x 632 din 15 decembrie 2009 şi înregistrat cu nr.23/418 din 15 decembrie 2009.


Senatul, în calitate de primă Cameră sesizată, a adoptat proiectul de lege în şedinţa din 3 noiembrie 2009.



Consiliul Legislativ, cu adresa nr.819/15.09.2009, a avizat favorabil propunerea legislativă cu unele observaţii şi propuneri.



Proiectul de lege are ca obiect de reglementare completarea prevederilor privind înnoirea parcului de tractoare în sensul extinderii facilităţilor acordate şi asupra proprietarilor care se asociază în vederea achiziţionării, în coproprietate, a unui tractor nou.

Se preconizează ca fiecare asociat să beneficieze de o primă în sumă de 17.000 lei, dar cuantumul primelor cumulate să nu depăşească 50% din valoarea tractorului nou achiziţionat.

Scopul proiectului de lege este acela de a stimula producătorii agricoli să se asocieze în vederea realizării unor exploataţii agricole mari care să conducă la creşterea performanţei în sectorul agricol.

Membrii comisiei au examinat proiectul de lege supus avizării în prezenţa iniţiatorilor şi a reprezentanţilor Guvernului. 

În urma dezbaterilor, Comisia pentru industrii şi servicii a hotărât, cu unanimitate de voturi, avizarea favorabilă a proiectului de lege cu amendamente admise de comisie.

Conform dispoziţiilor art.75 alin.(1) din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.


În raport de obiectul şi conţinutul său, proiectul de lege face parte din categoria legilor ordinare.

PREŞEDINTE,
Iulian Iancu

	1
	„(3) De prevederile alin.(2) beneficiază şi proprietarii de tractoare uzate şi maşini agricole autopropulsate uzate şi moştenitorii acestora care s-au asociat în vederea achiziţionării în coproprietate a unui tractor nou şi/sau a unei maşini agricole autopropulsate noi. În această situaţie, fiecare beneficiază de o primă în sumă de cel mult 17.000 de lei, cu condiţia ca asociaţii să achiziţioneze în coproprietate un tractor nou şi/sau o maşină agricolă autopropulsată nouă, iar cuantumul cumulat al primelor să nu depăşească 50% din valoarea noii achiziţii.”


	„(3) De prevederile alin.(2) beneficiază şi proprietarii de tractoare uzate şi maşini agricole autopropulsate uzate persoane fizice precum şi moştenitorii acestora care s-au asociat în vederea achiziţionării în coproprietate a unui tractor nou şi/sau a unei maşini agricole autopropulsate noi pentru desfăşurarea activităţilor specifice în agricultură şi silvicultură. În această situaţie, fiecare beneficiază de o primă în sumă de cel mult 17.000 de lei, cu condiţia ca asociaţii să achiziţioneze în coproprietate un tractor nou şi/sau o maşină agricolă autopropulsată nouă, iar cuantumul cumulat al primelor să nu depăşească 50% din valoarea noii achiziţii.”


	Proiectul nu vizează în etapa respectivă decât acordarea unor facilităţi pentru persoanele fizice care desfăşoară activităţi specifice în agricultură şi silvicultură.


PREŞEDINTE,

Iulian Iancu

Consilier parlamentar, 
Viorela Gondoş

